CELEX: 32022R0244
Language: hr
Date: 2021-09-24 00:00:00
Title: Delegirana uredba Komisije (EU) 2022/244 оd 24. rujna 2021. o dopuni Uredbe (EU) 2019/2033 Europskog parlamenta i Vijeća u pogledu regulatornih tehničkih standarda kojima se određuje iznos ukupne marže za izračun faktora K „pružene marže poravnanja” (K-CMG) (Tekst značajan za EGP)

22.2.2022   
               
               
                  HR
               
               
                  Službeni list Europske unije
               
               
                  L 41/1
               
            
         DELEGIRANA UREDBA KOMISIJE (EU) 2022/244
         оd 24. rujna 2021.
         o dopuni Uredbe (EU) 2019/2033 Europskog parlamenta i Vijeća u pogledu regulatornih tehničkih standarda kojima se određuje iznos ukupne marže za izračun faktora K „pružene marže poravnanja” (K-CMG)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/2033 Europskog Parlamenta i Vijeća od 27. studenoga 2019. o bonitetnim zahtjevima za investicijska društva i o izmjeni uredaba (EU) br. 1093/2010, (EU) br. 575/2013, (EU) br. 600/2014 i (EU) br. 806/2014 (1), a posebno njezin članak 23. stavak 3. treći podstavak,
         budući da:
         
                     (1)
                  
                  
                     Za potrebe određivanja izračuna iznosa „zahtijevane ukupne marže” iz članka 23. stavka 2. Uredbe (EU) 2019/2033 te radi veće jasnoće i dosljednosti u odnosu na njezine komponente, trebalo bi pojasniti da iznos zahtijevane ukupne marže uključuje sve kolaterale koje zahtijeva član sustava poravnanja u skladu sa svojim modelom marže.
                  
               
                     (2)
                  
                  
                     U skladu s člankom 23. stavkom 2. Uredbe (EU) 2019/2033 za izračun vrijednosti faktora K-CMG koristi se ukupna marža koja se zahtijeva na dnevnoj osnovi. Ako članovi sustava poravnanja u toku dana prilagođavaju svoju zahtijevanu maržu, posljedica je više od jednog poziva za uplatu marže u istom danu. Kako bi se izbjegla neizvjesnost oko toga koji od tih zahtjeva za utvrđivanje marže treba primijeniti i uzimajući u obzir da se za izračun vrijednosti faktora K-CMG treba koristiti treći po visini iznos u razdoblju od tri mjeseca, potrebno je odrediti da bi dnevni iznos zahtijevane marže trebao biti najviši od tih zahtjeva za utvrđivanje marže za taj dan.
                  
               
                     (3)
                  
                  
                     Investicijska društva mogu koristiti usluge poravnanja više članova sustava poravnanja. Određivanje iznosa ukupne marže koja se zahtijeva od investicijskog društva za pozicije na koje se primjenjuje faktor K-CMG trebalo bi biti sveobuhvatno i uključivati iznos pune marže koju zahtijevaju svi članovi sustava poravnanja. Stoga bi, ako investicijsko društvo primjenjuje faktor K-CMG za pozicije za koje poravnanje obavlja više članova sustava poravnanja, CMG trebalo izračunati kao zbroj marži koje zahtijevaju svi članovi sustava poravnanja. Investicijsko društvo trebalo bi zato prvo izračunati ukupni dnevni iznos zahtijevane marže kao zbroj ukupne marže koju zahtijevaju svi članovi sustava poravnanja, a zatim utvrditi treći po visini iznos ukupnih dnevno zahtijevanih marži, kako je propisano člankom 23. stavkom 2. Uredbe (EU) 2019/2033.
                  
               
                     (4)
                  
                  
                     Za primjenu faktora K-CMG na osnovi portfelja, ako se na cijeli portfelj primjenjuje poravnanje ili pokrivenost maržom, moraju biti ispunjeni uvjeti iz članka 23. stavka 1. Uredbe (EU) 2019/2033. Stoga se za portfelj poravnanih pozicija dodijeljen jednoj organizacijskoj jedinici za trgovanje može primjenjivati faktor K-CMG, dok se istodobno za portfelj poravnanih pozicija dodijeljen drugoj organizacijskoj jedinici za trgovanje može primjenjivati faktor K „rizik neto pozicija” (K-NPR). Kako bi se spriječila arbitraža, primjena faktora K-CMG i K-NPR u organizacijskim jedinicama za trgovanje trebala bi biti dosljedna. Stoga bi za organizacijske jedinice za trgovanje koje su slične po poslovnoj strategiji i pozicijama iz knjige trgovanja trebalo primijeniti isti pristup.
                  
               
                     (5)
                  
                  
                     Za potrebe procjene u skladu s člankom 23. stavkom 1. točkom (e) Uredbe (EU) 2019/2033 trebalo bi propisati da nadležno tijelo procjenjuje je li pristup primjene faktora K-CMG odgovarajući u smislu da odražava profil rizičnosti pozicija investicijskog društva iz knjige trgovanja. Trebalo bi propisati da investicijsko društvo redovito uspoređuje vlastitu procjenu rizika s maržama koje zahtijevaju članovi sustava poravnanja, kako bi procijenilo jesu li te marže još uvijek dobar pokazatelj razine rizika za tržište investicijskog društva. Investicijsko društvo trebalo bi u trenutku procjene nadležnog tijela usporediti kapitalne zahtjeve na temelju faktora K-NPR i K-CMG i trebalo bi nadležnom tijelu moći adekvatno obrazložiti razliku između tih kapitalnih zahtjeva. Procjena nadležnog tijela trebala bi biti pozitivna samo ako su ispunjeni svi ti uvjeti. Nadležno tijelo trebalo bi pogotovo omogućiti da investicijsko društvo može pratiti i adekvatno obrazložiti razliku između rezultata obje metodologije, tj. K-NPR i K-CMG, posebno u slučaju velikih varijacija zahtijevanih marži.
                  
               
                     (6)
                  
                  
                     Velika učestalost naizmjenične primjene faktora K-NPR i K-CMG važan je pokazatelj moguće nerazmjerne ili neutemeljene primjene kapitalnih zahtjeva. Regulatorna arbitraža može se spriječiti ograničenjem učestalosti naizmjenične primjene faktora K-NPR i K-CMG. Zahtjev da organizacijska jedinica za trgovanje barem dvije godine stalno koristi jednu od dviju metoda bio bi razmjeran za uklanjanje rizika regulatorne arbitraže. Međutim, nadležno bi tijelo u iznimnim slučajevima (npr. restrukturiranje poslovanja), ako se organizacijska jedinica za trgovanje toliko promijeni da se može smatrati različitom organizacijskom jedinicom za trgovanje, investicijskom društvu trebalo dopustiti da u tom dvogodišnjem razdoblju promijeni metodu.
                  
               
                     (7)
                  
                  
                     Ova se Uredba temelji na nacrtu regulatornih tehničkih standarda koji je Komisiji dostavilo Europsko nadzorno tijelo za bankarstvo (EBA).
                  
               
                     (8)
                  
                  
                     EBA je provela otvorena javna savjetovanja o nacrtu regulatornih tehničkih standarda na kojem se temelji ova Uredba, analizirala moguće povezane troškove i koristi te zatražila mišljenje Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća (2),
                  
               DONIJELA JE OVU UREDBU:
         
            Članak 1.
            Izračun iznosa zahtijevane ukupne marže
            
               1.   Iznos ukupne marže iz članka 23. stavka 2. Uredbe (EU) 2019/2033 zahtijevani je iznos kolaterala koji se sastoji od inicijalnog iznosa nadoknade, varijacijskih iznosa nadoknade i drugih kolaterala, kako ih je zahtijevao član sustava poravnanja na temelju svojeg modela marže koji se primjenjuje na investicijsko društvo za organizacijske jedinice za trgovanje na koje se primjenjuje faktor K-CMG. Za potrebe ove Uredbe „organizacijska jedinica za trgovanje” znači organizacijska jedinica za trgovanje kako je definirana u članku 4. stavku 1. točki 144. Uredbe (EU) br. 575/2013 Europskog parlamenta i Vijeća (3).
            
            
               2.   Ako član sustava poravnanja ne razlikuje marže koje se zahtijevaju za organizacijsku jedinicu za trgovanje na koju se primjenjuje faktor K-CMG i marže koje se zahtijevaju za druge organizacijske jedinice za trgovanje, investicijsko društvo uzima u obzir ukupne marže koje se zahtijevaju za sve organizacijske jedinice za trgovanje kao marže u skladu sa stavkom 1.
            
            
               3.   Naknade koje investicijsko društvo plaća članu sustava poravnanja za korištenje njegovih usluga poravnanja ne smatraju se maržama iz stavka 1.
            
            
               4.   Ako član sustava poravnanja nekoliko puta u toku dana ažurira zahtijevanu ukupnu maržu, zahtijevana ukupna marža tog dana najviša je od tih iznosa ukupnih marži koje zahtijeva taj član sustava poravnanja tog dana.
            
            
               5.   Ako investicijsko društvo koristi usluge više od jednog člana sustava poravnanja za organizacijske jedinice za trgovanje na koje se primjenjuje faktor K-CMG, iznos ukupne marže iz članka 23. stavka 2. Uredbe (EU) 2019/2033 izračunava se na dnevnoj osnovi dodavanjem iznosa marži koje zahtijeva svaki član sustava poravnanja kako je utvrđeno u stavku 1. ovog članka.
            
         
         
            Članak 2.
            Sprečavanje arbitraže
            
               1.   Zahtjev iz članka 23. stavka 1. točke (e) Uredbe (EU) 2019/2033 ispunjen je ako su ispunjeni svi sljedeći uvjeti:
               
                           (a)
                        
                        
                           investicijsko društvo koje izračunava kapitalne zahtjeve K-CMG za portfelj poravnanih pozicija koji je dodijeljen jednoj organizacijskoj jedinici za trgovanje, primjenjuje istu metodologiju na sve pozicije te organizacijske jedinice za trgovanje u neprekinutom razdoblju od najmanje 24 mjeseca ili ako se poslovna strategija ili operacije te grupe trgovaca te organizacijske jedinice za trgovanje toliko promijeni da se ona može smatrati različitom organizacijskom jedinicom za trgovanje;
                        
                     
                           (b)
                        
                        
                           investicijsko društvo primjenjuje faktor K-CMG dosljedno u svim organizacijskim jedinicama za trgovanje koje su slične u smislu poslovne strategije i pozicija iz knjige trgovanja;
                        
                     
                           (c)
                        
                        
                           investicijsko društvo ima uspostavljene politike i postupke kojima se dokazuje da bi odabir portfelja na koji se primjenjuje faktor K-CMG odražavao rizike pozicija investicijskog društva iz knjige trgovanja, uključujući očekivana razdoblja držanja, strategije trgovanja koje su primijenjene i vrijeme koje bi moglo biti potrebno za zaštitu ili upravljanje rizicima njegovih pozicija iz knjige trgovanja;
                        
                     
                           (d)
                        
                        
                           investicijsko društvo ima uspostavljene politike i postupke na temelju kojih može usporediti kapitalne zahtjeve izračunate na temelju faktora K-CMG s kapitalnim zahtjevima izračunatima na temelju faktora K-NPR i adekvatno obrazložiti razliku među njima uzimajući u obzir faktore utvrđene u stavku 2. u svakom od sljedećih slučajeva:
                           
                                       i.
                                    
                                    
                                       ako promjena poslovne strategije organizacijske jedinice za trgovanje uzrokuje promjenu od 20 % ili više u kapitalnim zahtjevima za tu organizacijsku jedinicu za trgovanje na temelju pristupa primjene faktora K-CMG;
                                    
                                 
                                       ii.
                                    
                                    
                                       ako promjena u modelu marže člana sustava poravnanja dovede do promjene zahtijevane marže od 10 % ili više za isti portfelj odnosnih pozicija za organizacijsku jedinicu za trgovanje;
                                    
                                 
                     
                           (e)
                        
                        
                           investicijsko društvo koristi rezultat izračuna faktora K-CMG u svojem okviru za upravljanje rizicima i redovito uspoređuje rezultate vlastite procjene rizika s maržama koje zahtijevaju članovi sustava poravnanja;
                        
                     
                           (f)
                        
                        
                           investicijsko društvo usporedilo je kapitalne zahtjeve izračunate primjenom faktora K-CMG s kapitalnim zahtjevima izračunatima primjenom faktora K-NPR za svaku organizacijsku jedinicu za trgovanje u trenutku procjene nadležnog tijela i dostavilo je nadležnom tijelu adekvatno obrazloženje svih razlika među njima uzimajući u obzir faktore iz stavka 2.
                        
                     
            
               2.   Za potrebe stavka 1. točaka (d) i (f), za procjenu opravdanosti razlike u kapitalnim zahtjevima izračunate primjenom faktora K-CMG i K-NPR, nadležno tijelo uzima u obzir sljedeće faktore:
               
                           (a)
                        
                        
                           upućivanje na relevantne strategije trgovanja;
                        
                     
                           (b)
                        
                        
                           vlastiti okvir investicijskog društva za upravljanje rizicima;
                        
                     
                           (c)
                        
                        
                           razinu ukupnih kapitalnih zahtjeva investicijskog društva izračunatu u skladu s člankom 11. Uredbe (EU) 2019/2033;
                        
                     
                           (d)
                        
                        
                           rezultate postupka nadzorne provjere i evaluacijskog procesa, ako su dostupni.
                        
                     
         
         
            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. rujna 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 314, 5.12.2019., str. 1.
         
         
            (2)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).
         
            (3)  Uredba (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL L 176, 27.6.2013., str. 1.).